Elizabethi ajastu
Elizabethi ajastu on periood Inglismaa ajaloos, mis hõlmab Elizabeth I valitsusaega (1558–1603). Tihti kirjeldatakse seda kui Inglismaa kuldajastut. Elizabethi ajastu oli renessansiperiood, mil oli Inglise luule, kirjanduse ja muusika õitsenguaeg. Ajastu on tuntud ka Inglise draama poolest, mille tuntumad esindajad on William Shakespeare ja Christopher Marlowe. Rahvas hakkas ka paremini vastu võtma reformatsiooni, eriti pärast Hispaania Võitmatu Armaada purustamist 1588. aastal. Seda võitu peetakse sageli üheks suurimaks Inglismaa ajaloos.